KUMITAT PERMANENTI DWAR L-AMBJENT U L-IPPJANAR TAL-IŻVILUPP

(Rapport Uffiċjali u Rivedut)

Laqgħa Nru 26

It-Tnejn, 30 ta' Novembru 2020

Stampat fl-Uffiċċju tal-Iskrivan

Prezz €2.50

Laqgħa Nru 26

It-Tnejn, 30 ta' Novembru 2020

Il-Kumitat iltaqa' fil-Parlament, il-Belt Valletta, fl-4:44 p.m.

Il-Minuti ta' Laqgħa Nru 25, li saret fis-7 ta' Ottubru 2020, ġew konfermati.

IĊ-CHAIRPERSON (Onor. Joe Mizzi): Ngħaddu mal-ewwel għat-tieni item li għandna fuq l-aġenda llum.

PARTIAL REVIEW OF THE 2006 NORTH WEST LOCAL PLAN POLICY NWGT1 U D-DECEMBER 2008 ĦAL FERĦ DEVELOPMENT BRIEF

IĊ-CHAIRPERSON: Nibdew billi, bħas-soltu jagħmel introduzzjoni l-Ministru, imbagħad issir spjegazzjoni minn nies tekniċi, wara jsiru xi interventi jew mistoqsijiet mill-pubbliku preżenti, u wara li jingħataw ir-risposti għad-domandi u jkunu saru, nistieden lill-Membri tal-Kumitat sabiex jagħmlu l-mistoqsijiet tagħhom.

AARON FARRUGIA (Ministru għall-Ambjent, it-Tibdil fil-Klima u l-Ippjanar): Quddiemna għandna l-partial review tan-North West Local Plan li jinkludi l-proġett ta' Ħal Ferħ.

Ħafna mill-informazzjoni dwar dan il-pjan ħarġet fil-pubbliku u hija available għall-pubbliku inġenerali, u llum l-uffiċjali tal-Awtorità tal-Ippjanar (PA) se jkunu qegħdin jitkellmu fid-dettall dwar dan il-proġett.

Bħala spjegazzjoni, fil-qosor ħafna, ngħid li hawnhekk qegħdin nitkellmu dwar il-proġett ta' Ħal Ferħ, post li għal ħafna snin intuża għal skop turistiku.

Jiena llum għandi 40 sena u niftakar dan il-proġett meta kien għadu jopera, però sfortunatament, għal ħafna snin dan il-post waqaf jintuża u llum sar eyesore u sar post ta' lok għal abbuż ta' kull tip.

Din hija ħasra għax dan huwa post sabiħ li jista' jattira attività kummerċjali u turiżmu u permezz ta' hekk jista' jkollna aktar ħolqien ta' impjiegi.

U huwa proprju lejn dan li s-settur privat qiegħed iħares mingħajr ma jagħmel impatt fuq l-ambjent ta' madwarna.

Kif nafu, fl-2009 kien hemm żvilupp, fis-sens li kien hemm lok fil-permessi u l-kuntratti li kien hemm li l-Gvern u l-iżviluppatur jistgħu jħarsu lejn attività lil hinn minn dik ta' turiżmu.

Jiġifieri fl-2009 kien hemm dan l-artiklu li jgħid li l-Gvern, fuq talba tal-iżviluppatur, jista' jikkunsidra li jimxi lil hinn mill-kunċett turistiku.

Fi Frar 2013 il-Gvern tal-ġurnata kien ta permess għal self-catering apartments, jiġifieri appartamenti li wieħed jikri u juża għal skop turistiku.

Eventwalment l-iżviluppatur talab li l-proġett ikun fil-maġġor parti tiegħu turistiku, u mill-pjanti li ġew ippreżentati, u minn oħrajn li rajna, deher li l-proġett huwa wieħed state of the art u li jagħmel ġieħ lill-post fejn qiegħed.

Il-maġġor parti tal-proġett se jkun turistiku u parti żgħira minnu, fil-fatt inqas minn nofsu, se tkun għal skop residenzjali, u dan sabiex wieħed ikun jista' jiffaċilita dan l-iżvilupp.

Dan huwa proġett li se joħloq l-impjiegi u l-kummerċ filwaqt li jipproteġi l-ambjent.

Il-footprint hi dik li hi, jiġifieri mhijiex se tikber, l-għoli se jibqa' kif inhu, u naħseb li dan huwa proġett li għandu jiġi kkunsidrat b'mod pożittiv minn kulħadd.

IĊ-CHAIRPERSON: Grazzi.

Issa nistieden lill-uffiċjali tal-Awtorità tal-Ippjanar sabiex jagħtu l-preżentazzjoni tagħhom.

IL-PERIT JOSEPH SCALPELLO (Uffiċjal fl-Awtorità tal-Ippjanar): Grazzi, Mr Chairman.

Hawnhekk qegħdin nitkellmu fuq il-proposta biex jiġi emendat il-Local Plan tal-2006, fejn kien jirrelata mal-area ta' Ħal Ferħ, u l-emendi proposti għad-development brief tal-istess site.

L-erba' kriterji prinċipali li l-PA ġiet mitluba mill-Gvern sabiex timxi fuqhom huma li l-floor space tal-iżvilupp kellu jibqa' predominantly għal tourism accommodation imma li jkun hemm ukoll bilanċ bejn użu residenzjali u dak turistiku; li l-iżvilupp bħala density, jiġifieri bħala total gross developable floorspace (GDF), ma setax jiżdied; u kellu jkun hemm design parameters għal residential component basta dan dejjem jibqa' żvilupp komprensiv, jiġifieri m'aħniex qegħdin nitkellmu dwar spezzettar tal-art, imma d-diżinn u l-proġett dejjem jibqa' wieħed ħolisitiku.

Kellna nagħtu kas ukoll il-fatt li fuq din is-site diġà kien hemm permessi maħruġin u permessi validi, u allura jekk se nagħmlu emendi kellna naċċertaw li l-emendi li nagħmlu ma jippreġudikawx id-deċiżjonijiet fuq żvilupp li diġà ttieħdu.

Saret konsultazzjoni fuq dawn l-objectives, bejn it-8 ta' Mejju u l-1 ta' Ġunju, u b'kollox irċevejna 16-il submission, li tmienja minnhom kienu minn individwi u t-tmienja l-oħra kienu minn dawk l-entitajiet li huma listed fuq is-slide.

Bħala major issues li ħarġu minn din il-consultation naraw li kien hemm l-oġġezzjoni fuq il-prinċipju li s-site m'għandux jintuża għal skop residenzjali; kien hemm l-argument li l-iStrategic Plan for Environment and Development (SPED) ma jippermettix dan it-tip ta' użu; kien hemm spjegazzjoni dettaljata mingħand Corinthia Group dwar l-image u l-intenzjoni tagħhom għall-proġett il-ġdid; kien hemm sottomissjonijiet fuq il-bżonn li t-toroq, il-parking u l-infrastruttura xorta jibqgħu adegwati anke jekk ikun hemm tibdil fil-proġett; li jkun hemm objectives ta' conservation and sustainability, li dejjem jibqgħu prijorità; u kien hemm talba biex il-pjan ikun submitted għal social impact assessment (SIA).

Issa ħalli naraw ftit il-policies tal-lum, u nibdew mill-pjan strateġiku.

L-iSPED jidentifika t-turiżmu bħala core economic sector, u dik aħna żammejniha f'moħħna meta qegħdin nagħmlu din l-emenda.

L-importanti hu li jekk għandek tourism sites ma jintilfux għal użu ieħor, u dak l-objective ukoll se jibqa' jiġi rrispettat.

Min-naħa l-oħra l-iSPED jinkoraġġixxi a mix of use, jiġifieri qed jgħid li użi, jew sites għal użu uniku, għandhom jinbidlu fejn inti tinkorpora uses ġodda.

L-importanti hu li jekk dawn se jsiru f'rural areas ma jkunx hemm exploitation ta' art rurali, u hawnhekk aħna dejjem qed nitkellmu fuq art diġà żviluppata, jiġifieri m'aħniex se neffettwaw art ġdida b'dawn l-emendi.

L-objective tal-iSPED jitkellem dwar meta tkun se ssir policy għal rural area.

Meta ssir policy ġdida, jew emenda, hemm dawk il-kriterji li dejjem iridu jiġu rrispettati, u ċioè li l-landscape tiġi protetta, nużaw previously developed land jew existing buildings, kif qegħdin nagħmlu issa, u overall ukoll ikun hemm improvement fl-ambjent rurali.

Jiġifieri aħna m'aħniex qed naraw li qed nagħmlu xi infringements fil-qafas strateġiku tal-iSPED, anzi qegħdin insaħħu l-istrategic objectives.

L-idea tal-Local Plan tal-2006 dak iż-żmien kienet li l-użu jkun turiżmu, camping, jew horse riding, u għalhekk hemm il-ħtieġa ta' din l-emenda, biex inżidu element ta' użu ġdid.

Ma' dawk il-main uses ikun hemm ukoll is-supporting uses.

Dak huwa l-Local Plan tal-2006.

Bħalissa qegħdin naraw il-mappa tal-Local Plan, fejn l-area il-vjola kienet zoned għal dan l-iżvilupp.

Ovvjament kienet tkopri ħafna iktar mill-boundary ta' Ħal Ferħ Development li hemm illum għax kienet tinkorpora wkoll il-uses tal-camping li semmejna, jiġifieri to the north hemm il-camping sites imsejħa tal-iscouts.

Il-brief tal-2008 stabbilixxa prinċipji, li huwa importanti li nenfasizzawhom għax se jibqgħu fis-seħħ.

Dawn huma li: l-area ta' 8.5 hectares li kienet zoned għall-iżvilupp fl-2008 mhijiex se tiżdied, u li l-użu kellu jkun għall-quality tourism; il-quality tourism se jibqa' però miegħu se jiżdied l-element residenzjali.

Il-brief ukoll organizza s-site f'erba' żoni u alloka ċerti uses, u aktar 'il quddiem se nispjega x'kien ġara fuq dik is-site.

Il-built footprint ta' 16,700 square metres li kien hemm fil-pjan tal-2008 mhux se jinbidel, id-density ta' gross floor area (GFA), li kien ta' 25,000 square metres, ukoll mhux se jinbidel, u l-building heights, li parti mis-site kienet one floor u l-parti l-oħra tas-site kienet two floors, ukoll se jibqa' fis-seħħ.

Jiġifieri l-ġist tal-proġett, bħala density u bħala impact, se jibqa' l-istess għax dawk il-parametri mhumiex se jinbidlu.

Issa qegħdin naraw iż-zoning map approvata fl-2008, li turi l-erba' żoni li semmejt, iż-żona mmarkata bin-numru 1 hija ż-żona fejn kien hemm il-camp l-antik, dik immarkata bin-numru 2 hija fejn kien hemm il-holiday complex ta' dak iż-żmien, dik immarkata bin-numru 3 hija fejn hemm iċ-chapel, u dik immarkata bin-numru 4 hija fejn kellu jkun hemm il-public car park.

Abbażi ta' dak il-brief kien sar il-proċess biex jiġi magħżul developer, u taħt l-applikazzjoni numru 4906 tal-2010, li ġiet approvata fi Frar 2013, ħareġ permess għall-iżvilupp li reġa' iġġedded bit-3134 tal-2019 u għalhekk għad hemm permess validu għall-iżvilupp fuq is-site.

Fl-2013 dak il-proġett approvat kien deskritt bħala high quality low lying and low density tourist resort, u dak il-kunċett ta' low lying u low density tourist resort se jibqa' fis-seħħ permezz tal-emendi.

Dakinhar, jiġifieri fl-2013, kien hemm approvati 228 independent unit li kellhom numru ta' bedrooms magħhom, jiġifieri ma kienx hemm il-kunċett ta' hotel, imma kien hemm numru ta' terraced units li fihom seta' ikun hemm tourism accommodation ta' dak it-tip ta' żvilupp u magħhom kien hemm is-supporting uses, fosthom restaurants, shops, bars, etc. Kellu wkoll landscaping fuq is-saqaf, li kien feature importanti f'dak il-proġett.

Li ridna nżommu f'moħħna kien li meta nħareġ dak il-permess, il-military barracks ma nżammewx, jiġifieri kien ingħata permess biex dawn setgħu jitneħħew u l-obbligu tal-public car park kien li kien hemm agreement li dan jiġi shifted outside the site boundary.

Hawnhekk issa qegħdin naraw comparison bejn il-masterplan li kien antiċipat fl-2008 u l-masterplan li għandu permess validu sal-lum.

Il-colour coding huwa skont in-numru ta' bedrooms li għandhom il-units; jekk humiex one bedroom, two bedroom jew three bedroom.

Kif qegħdin taraw din hija sensila ta' terraced units imissu ma' xulxin, però they encircle the site, imbagħad fin-nofs hemm numru ta' pavilions, kif kienu ssejħu dakinhar, li kienu wkoll independent residential units.

Ħalli issa naraw x'inhuma l-emendi li hemm bżonn isiru biex jintlaħaq l-objective li nżidu l-permanent residential.

Aħna, bħala direttorat, u bl-approval tal-Council, għaddejna l-conditions li kien hemm fil-policy oriġinali u, ovvjament fejn kienet titkellem dwar użu, żidna dik il-klawsola li tgħid li issa jista' ikun hemm ukoll separate high quality residential accommodation, però żviluppat bħala parti komprensiva u integrali mill-kumpless turistiku, u allura dan xorta se jibqa' proġett wieħed u dejjem biI-condition li ġiet imposta min-naħa tal-Gvern, jiġifieri li bħala density ma tiżdiedx.

Imbagħad kien hemm l-emendi fil-conditions li kienu jirrelataw mas-site jew mal-idea li kellna dak iż-żmien.

Jiġifieri jekk kien hemm condition li bini ta' arkitettura jrid jinżamm u, kif nafu, imbagħad fil-permess ittieħdet deċiżjoni mod ieħor, allura biex ma jkunx hemm kunflitt bejn policy u permit għamilna dawn l-emendi biex kemm il-policy kif ukoll il-permess ikunu kompatibbli.

L-istess jista' jingħad għad-design.

Ħalli issa naraw x'kienu l-intenzjonijiet għad-development brief.

L-objectives kienu li nżidu l-Class 1 però bil-mod li jkun hemm bilanċ fl-użu residenzjali – din issegwi mill-objective li l-predominant use kellu jibqa' tourism – li fl-element residenzjali ninkludu planning parameters dwar kif ir-residential component kellu jiġi ddisinjat; u li naċċertaw li ma jkunx hemm konflitt bejn il-brief u l-policy il-ġdida tal-2020.

Aħna dorna d-development brief 2008 u l-klawsola ġenerali kienet li l-permess dejjem jipprevali fuq id-development brief kif kien fl-2008, u jekk jiġi approvat, kif se jkun approvat id-development brief il-ġdid.

L-istess klawsola applikajniha għall-headings li qegħdin taraw bħalissa, jiġifieri fejn ħsibna li dawk il-headings jistgħu b'xi mod jippreġudikaw id-development permit, għamilna dik il-klawsola.

Però kien hemm sections fil-brief li ħassejna li mhumiex qegħdin jippreġudikaw il-permess, fosthom il-landscaping requirements, kif se tipprovdi l-infrastruttura, kif ukoll is-sustainable design u l-energy efficiency.

U allura dawk ir-requirements mhux se jinbidlu.

Fuq is-slide bħalissa qegħdin naraw li t-turiżmu issa huwa predominant, jiġifieri mhuwiex l-uniku użu, u hemm il-lista tal-uses li kienu allowed biex inżidu r-residential accomodation.

U issa qegħdin naraw forsi l-iktar kriterju importanti dwar il-planning parameters tar-residential component fejn issa stabbilixxejna l-proportion tar-residential meta tieħdu mit-total development li hemm allowed.

Bħalissa l-brief jippermetti 25,000 square metres ta' development li minnhom, permezz tal-proposta li qegħdin nagħmlu, 9,000 square metres se jkunu għar-residential.

Kif qegħdin taraw, dan, bejn wieħed u ieħor huwa terz tal-proġett, filwaqt li żewġ terzi, jew ftit inqas, se jibqgħu for tourism use.

Aħna ma kkontrollajniex biss l-ammont ta' floor space, imma kien importanti wkoll li l-land area tkun ikkontrollata, għax inti jista' ikollok binja żgħira residential li tokkupalek porzjon ikbar mill-art.

U aħna ridna nkunu ċerti li anke l-proporzjon tal-land area tkun ukoll limitata għal, bejn wieħed u ieħor one-third jew 36%, u allura stabbilixxejna limitu ta' 30,600 square metres għal residential use.

Apparti dawn iż-żewġ kriterji, jiġifieri d-density in terms of floor space u l-land area, daħħalna wkoll kriterju ieħor li qatt ma jista' ikun hemm iktar minn 25 unit.

Jiġifieri f'dan il-proġett kollu, jekk isir skont il-proposta li qed nagħmlu aħna, qatt ma jista' ikun hemm iktar minn 25 unit.

Allura, jekk issir sub division sempliċi naraw li qegħdin nitkellmu fuq li kull dwelling se tkun fuq tomna.

Imbagħad, within those three criteria, bħala parti mid-design, se nikkontrollaw ukoll l-aċċess, l-arkitettura, li viżwalment u functionally ikun ukoll jaħdem bħala parti minn holistic masterplan, u l-idea wkoll li dawn ir-residential units bħala boundaries u bħala property delineation kemm jista' ikun ikunu minimizzati biex jekk xi ħadd se jkun qed imur hemmhekk ma jarax xi ħaġa walled in, fis-sens li r-residential huwa għalih u t-tourism huwa għalih, imma jkun proġett integrat.

L-aħħar section li kien hemm bdil sostanzjali fiha kienet is-submission requirements.

Id-development brief tal-2008 kien qed jantiċipa l-proċess tat-tender, jiġifieri kien qed jgħid l-istages li fihom kellu jsir l-iżvilupp, u ovvjament dak issa kollu ġie superseded għax id-developer intgħażel u l-iżvilupp ukoll ġie permitted.

Kien hemm ukoll ħafna requirements dwar tip ta' pjanti u drawings li kien hemm bżonn, li llum il-ġurnata hemm liġi apposta li tirregola x'tip ta' submissions għandu jkun hemm, kif ukoll dwar it-tip ta' studji li kellhom isiru, li wkoll illum huma koperti b'liġi u allura m'għandhomx għalfejn ikunu speċifikati b'mod dettaljat fil-policy.

Fl-aħħar nett ngħid li l-consultation tagħlaq fil-15 ta' Diċembru u s-submissions qegħdin jiġu aċċettati fuq l-email address li qegħdin taraw fuq l-iscreen.

Grazzi.

IĊ-CHAIRPERSON: Nirringrazzjak.

Preżenti fil-kamra hawn rappreżentanti tal-għaqdiet Żmenijietna u Graffiti, u hawn ukoll rappreżentant ta' Corinthia Group, u se nistedinhom sabiex jagħmlu l-intervent tagħhom.

Nibda billi nsejjaħ lis-Sur Pisani.

IS-SUR DAVID PISANI (Għaqda Żmenijietna): Nirringrazzjak.

L-ewwel nett nibda biex ngħid li bħala għaqda aħna konna hemm, flimkien ma' għaqdiet oħrajn, mill-bidu meta kien hemm l-idea li l-art, li kienet tal-Air Malta, tintuża għal skopijiet turistiċi.

Aħna konna fil-konsultazzjoni u nista' ngħid li kien hemm kunsens li hemmhekk għandu jibqa' għall-użu turistiku, u llum il-ġurnata qed naraw li l-affarijiet mhumiex hekk, u speċi morna pass lura.

Bħala għaqda aħna ma konniex kontra li din l-art pubblika tintuża, sakemm il-parametri jibqgħu turistiċi.

Aħna kontra li l-affarijiet jiġu twisted b'tali mod li nibdew indaħħlu affarijiet ulterjuri minn dawk turistiċi.

F'dan il-każ, bħalma ġara fi proġetti oħrajn, qed indaħħlu l-idea ta' luxury apartments jew bungalows, fejn allura nbidel il-kunċett kollu.

Min-naħa tal-organiżżazzjoni tagħna aħna qegħdin nitolbu biex il-Gvern iżomm mal-linji li kienu stabbiliti qabel.

Nafu li hawn Malta l-art hi dik li hi – il-Ministru dejjem jgħid li l-art f'pajjiżna hija żgħira – dejjem niġġieldu biex ikollna aktar open spaces u saħansitra spiċċajna biex miżbla kellna nagħmluha bis-siġar!

Li qegħdin nitolbu aħna lill-Gvern hu li jżomm mal-linja taż-żoni, fis-sens li jekk area hija turistika ma nbiddlux il-goalposts u nibdew indaħħlu residential apartments u affarijiet simili.

Dak biss li qegħdin nitolbu min-naħa tagħna.

Ħafna minn dak li semma l-Perit Scalpello rigward il-policies, in a way kien intlaħaq qbil dwarhom, però dan li qed jiġi suġġerit, jiġifieri li jkun hemm mixed uses, imur kontra l-iSPED.

Biex dak li kien hemm qbil dwaru jinbidel, iridu jinbidlu l-local plans u jrid ukoll ikun hemm il-kunsens tal-Parlament.

Aħna qegħdin nitolbu lill-Gvern biex ma jdaħħalx kunċetti ġodda apparti dak tat-turiżmu.

Bħala Żmenijietna naqblu li l-area għandha tiġi riabilitata bħalma sar f'postijiet oħra, fosthom il-miżbla, imma mbagħad għandu jgawdi minnha l-pubbliku, b'tali mod li ma jkun hemm xejn residenzjali.

Grazzi.

IĊ-CHAIRPERSON: Nirringrazzjak.

Insejjaħ issa lis-Sur Callus.

IS-SUR ANDRÈ CALLUS (Moviment Graffiti): Sur President, jien naħseb li qabel ma niddiskutu ħaġa bħal din irridu naraw l-istorja kollha, mhux biss l-istorja fejn jidħol ippjanar, imma l-istorja dwar x'kien il-kunċett wara dan kollu.

Nibda biex ngħid li din kienet art tagħna lkoll, lanqas ngħidilha art tal-Gvern imma art tal-poplu Malti u Għawdxi kollu, li f'Malta hija xi ħaġa rarissima u prezzjuża għax l-art hija skarsa ħafna.

Fl-2009 din l-art ingħatat b'ċens lil kumpanija privata biex tintuża biss għal skopijiet turistiċi.

Jiġifieri l-poplu Malti ssagrifika biċċa art għax kien hemm maħsub li jkun hemm xi benefiċċju ekonomiku għalina lkoll.

Issa jiena għandi mistoqsijiet kbar dwar dan, imma hekk kienet, hekk ġrat u għaddiet.

Il-proġett baqa' ma sarx, inbidlet il-kumpanija li qiegħda tieħu ħsieb dan is-sit li qiegħed għandha b'ċens, ingħata l-permess mill-PA għal darba, darbtejn – fil-fatt għadu kemm ġie mġedded – u issa f'daqqa waħda l-kumpanija trid tibni 25 villa fuq art li kienet tal-poplu.

Li huwa stramb huwa li filwaqt li hija l-kumpanija li trid hekk, huwa l-Gvern li qed iressaq din il-proposta, mhux il-kumpanija nnifisha.

Mela f'daqqa waħda, minflok jirrappreżenta lill-poplu, il-Gvern spiċċa jirrappreżenta lill-kumpanija privata u jara l-interessi tagħha.

U l-mistoqsija li tiġi f'moħħ dak li jkun hawnhekk hija inevitabbli – u mill-preżentazzjonijiet kollha li rajna ħadd ma wieġeb għaliha għax naħseb li t-tweġiba hija ċara ħafna – u ċioè x'benefiċċju se jieħu l-poplu minn 25 villa mibnijin mis-sinjuruni għas-sinjuruni u li se jsiru darba għal dejjem tagħhom.

Jiġifieri meta f'pajjiżna eluf ta' nies qegħdin isibuha diffiċli biex jixtru post, il-Gvern qiegħed jagħti l-art lil kumpaniji l-kbar, lis-sinjuruni, biex jagħmluhom postijiet għal sinjuruni oħra.

X'benefiċċju qatt jista' ikun hemm minn dan kollu għall-poplu?

Jiena ngħid li allura ma tgħallimna xejn mill-affarijiet li għadhom kemm ġraw f'pajjiżna sas-sena li għaddiet u l-affarijiet li ħerġin b'din il-qrubija bejn in-negozji l-kbar, il-big business, u l-politika.

Dan huwa eżempju ċar ieħor fejn il-poplu mhu se jkollu ebda benefiċċju.

Veru li forsi għal ftit taż-żmien iġibu ħaddiema minn barra, għax ħafna drabi jgħidu li f'Malta m'hawnx biżżejjed ħaddiema li jagħmlu dak ix-xogħol, imma mbagħad jibnuhom u jbigħuhom.

U x'benefiċċju ekonomiku hemm minn dan kollu?

Għax almenu meta tagħmel lukanda jistgħu jmorru jaħdmu fiha n-nies, imma li tibni villa x'benefiċċju jista' jieħu l-poplu minnha?

Jien naħseb li in-nies mhumiex bħaħen u kollha jirrealizzaw li m'hemm ebda benefiċċju minn dan.

S'issa għadna qed ngħidu dwar kemm huwa importanti li tinbidel id-direzzjoni tal-qrubija bejn dawn in-negozji l-kbar, imbagħad nerġgħu naraw ħaġa bħal din fejn il-Gvern, fis-sede uffiċjali, u l-awtoritajiet tal-Gvern, minflok qed jirrappreżentaw lill-poplu, qegħdin b'mod sfaċċat bħal dan jirrappreżentaw l-interessi ta' kumpanija privata.

U din qegħdin narawha l-ħin kollu.

Aħna l-ħin kollu niġġieldu kontra proġetti li ma jagħmlux sens minn dawn it-tip ta' oligarkija li hawn Malta, bħalma huma DB Group, Zammit Tabona, Corinthia Group u MIDI.

Dawn huma oligarkija ta' familji Maltin b'ħafna flus li minkejja li jinbidlu l-gvernijiet, jibqgħu jiddettaw il-politika huma a skapitu tagħna lkoll.

Aħna din narawha perikoluża ħafna u l-fatt li llum qed nerġgħu niddiskutu xi ħaġa bħal din, nerġa' ngħid li allura ma tgħallimna xejn mill-għawġ li għadda minnu pajjiżna minħabba din il-qrubija esaġerata bejn il-big business u l-politika.

Hawnhekk qegħdin naraw kumpanija bħall-Corinthia li jiġu jagħmluhielna kważi tal-filantropi għax qed joħolqu x-xogħol, ħalliha li mbagħad dawn il-lukandiera l-kbar malli bdiet il-pandemija tal-COVID-19, fl-ewwel ġimgħa u ġimgħatejn, qalu li se jkeċċu lill-ħaddiema.

Jiġifieri dawn il-filantropi kbar li jgħidulna kemm joħolqu x-xogħol, kif kien hemm l-ewwel għawġ bil-pandemija, qalulna li se jkeċċu lill-ħaddiema.

Issa qegħdin jgħidulna li lanqas huma kapaċi jagħmlu proġett privat għat-turiżmu fuq art tal-Gvern – jiġifieri lanqas li l-art hija tal-Gvern ma kienet biżżejjed – imma biex isostnu dan il-proġett għandhom bżonn ir-residenzi privati, ir-real estate.

Mela jekk m'intix kapaċi tagħmel proġett turistiku li jrendi fuq art li diġà kienet tal-Gvern għax issa miegħu trid iżżid ukoll il-vilel biex tbigħhom għax inkella dan il-proġett mhux se jrendi, allura hemm xi ħaġa ħażina ħafna u jaqbel li żżarma.

U hawnhekk jien se nindirizza speċifikament lill-Membri tal-Kumitat li ġejjin mill-Partit Laburista.

Jien Soċjalist konvint u qatt ma fhimt li s-Soċjaliżmu jfisser li nagħtu rigali mill-art tal-poplu, jiġifieri mir-riżorsi tagħna, lis-sinjuruni.

Dawk huma l-affarijiet li s-Soċjaliżmu dejjem iġġieled kontrihom.

Il-politika għandha ssir għall-poplu, għall-maġġoranza tan-nies, mhux għal din it-tip ta' oligarkija żgħira li ħakmet lil pajjiżna.

L-aħħar punt li xtaqt nagħmel huwa dwar l-impatt ambjentali ta' dan il-proġett kollu.

Ovvjament kulħadd jaf li din hija żona sensittiva ħafna mil-lat ambjentali.

Il-fatt li se jkun hemm proġett turistiku se jkollu ċertu impatt, u li issa se nżidu miegħu element residenzjali hija xi ħaġa ħażina ħafna, li se jkollha impatt negattiv ħafna u li jista' jkollha konsegwenzi koroh ħafna 'l quddiem.

Malli tintroduċi żona residenzjali f'post li mhu residenzjali xejn, ir-riskju huwa li dik ikollha effetti fuq żviluppi oħra iktar 'il quddiem.

IĊ-CHAIRPERSON: Nirringrazzjak.

Nitlobkom sabiex ma tagħmlux battibekki jew argumenti politiċi.

Hawnhekk qegħdin bħala Kumitat, Gvern u Oppożizzjoni.

Preżenti hawn it-tekniċi jispjegaw u jirrispondu għad-domandi li jsiru għax hawnhekk qed nitkellmu fuq policies.

IĊ-CHAIRPERSON: Hekk hu, imma l-Istanding Orders jitkellmu ċar dwar kif għandhom isiru l-affarijiet.

Nistieden issa lis-Sur Simon Naudi sabiex jagħmel l-intervent tiegħu.

IS-SUR SIMON NAUDI (CEO, Corinthia Group): L-ewwel nett nirringrazzjakom ta' din l-opportunità li tajtuni u xtaqt nibda billi nagħti ftit kuntest ta' għalfejn qegħdin hawnhekk illum.

Tajjeb ngħid li din hija art żviluppata diġà, jiġifieri hemm l-iżvilupp fuqha u mhijiex art verġni, u mhux ingħatat, imma nbiegħet fl-2009 lil kumpanija privata u f'dak il-bejgħ kien hemm kundizzjoni li min jixtri jrid jagħmel żvilupp.

F'dak l-iżvilupp kien hemm parametri ebsin ħafna, u hekk għandu jkun, sabiex inżommu l-bilanċ, fosthom li ma jkunx hemm bini għoli aktar minn żewġ sulari għal nofs is-sit u li jistgħu jinbnew massimu ta' 25,000 metru kwadru.

Irrid ngħid li aħna beħsiebna nżommu dawn il-parametri kollha li kienu hemm għax aħna, bħala Corinthia, li għandna ħames lukandi Malta, għandna interess li l-ambjent ta' Malta nibqgħu nibżgħu għalih sabiex jibqgħu jiġu t-turisti fostna.

Jiġifieri żgur li mhux se nkunu aħna li nipproponu xi ħaġa li tkerrah lil pajjiżna.

Kif diġà ntqal, din hija biċċa art li hemm permess fuqha, u aħna ma rridu nbiddlu xejn mill-parametri l-kbar tagħha.

Il-fatt li fiż-żmenijiet tal-lum hemm kumpanija Maltija li tixtieq tinvesti aktar fit-turiżmu, naħseb li huwa sinjal ta' fiduċja kbira fil-futur tal-pajjiż.

Ċertament li kulħadd jifhem li dawn ma huma żmenijiet sbieħ għal ħadd u lanqas għalina.

Rigward il-kwestjoni ta' vilel, mill-punto di vista tal-ambjent mhu se jinbidel assolutament xejn mill-policies, dak l-iżvilupp li kien permess sal-bieraħ se jibqa' permess għada, anzi aħna naraw l-impatt bħala wieħed inqas għax resident permanenti fuq dawk id-9,000 metru, li minflok imorru għal kmamar tal-lukandi se jmorru għal kmamar tar-residenzi, se jkollu impatt fuq l-infrastruttura tal-pajjiż ferm inqas mill-100 turist li kieku jimlew dik l-istess kamra tul l-istess sena.

Sinċerament, aħna nsebbħuh irridu lil dan dan il-pajjiż mhux inkerrħuh, u m'aħna se nitolbu għal xejn iżjed minn dak li hemm propost.

Kull min qiegħed fis-suq tal-proprjetà jgħidlek li proprjetà aħjar tikriha milli tbigħha, u l-unika ħaġa li qed jiġri hawn hi li aħna se jkollna l-fakultà li parti minn dan l-iżvilupp tista' tinbigħ, però aħna nistgħu nibnu dak li hemm diġà permess illum u nikru kuljum.

Grazzi.

IĊ-CHAIRPERSON: Nirringrazzjak.

Issa nitlob lin-nies tekniċi sabiex jagħtu l-feedback għar-rimarki u l-mistoqsijiet li saru, ovvjament mhux mill-aspett politiku imma mill-aspett tekniku.

IS-SUR MARTIN SALIBA (Kap Eżekuttiv tal-Awtorità tal-Ippjanar): Nirringrazzjak, Sur President.

Ħafna mill-kummenti li saru kienu dwar jekk aħniex se nippermettu permanent residential use jew le.

Id-direzzjoni ta' tana l-Gvern kienet li nemendaw il-brief sabiex nippermettu component ta' residential use f'kumpless turistiku.

Jiġifieri l-Gvern, fid-direzzjoni li tana, baqa' ċar li l-kumpless għandu jibqa' turistiku.

Li nista' ngħid hu li l-kunċett ta' enabling uses ma' żvilupp ta' ċerta portata huwa prinċipju ta' ippjanar aċċettabbli.

Anke way back fl-Istructure Plan, il-multi-ownership f'użu ta' turiżmu kien prinċipju aċċettat.

Il-kwestjoni kienet jekk aħniex se naċċettawh f'żona ODZ jew le.

Jiġifieri jekk inħarsu lejn kumplessi turistiċi oħra naraw li dan il-fenomenu jeżisti, u għalkemm kien ristrett f'siti ODZ, l-Istructure Plan kien ta konċessjoni, pereżempju, għall-iżvilupp f'Ta' Ċenċ with a multi-ownership development.

Hawnhekk il-Gvern ħass li għandu jippermetti bħala sostenn għal żvilupp turistiku ta' kwalità.

Jekk tħarsu lejn il-permess li hemm illum taraw li dan huwa għal self-catering apartments.

Hawnhekk il-kunċett se jinbidel billi se jkun hemm segregazzjoni ċara bejn dak li hu element turistiku bi prodott dirett ta' turiżmu, u użu separat residenzjali.

Aħna dehrilna li għandna noħolqu bilanċ, anke l-brief li tana l-Gvern kien ċar, u t-target tagħna kien bejn 25% u 35%, imbagħad ġie rounded up għal madwar 9,000 li jammonta għal 36%, jiġifieri kważi terz tal-proġett.

Dik hija l-bażi tal-proposta li għandna quddiemna llum.

IĊ-CHAIRPERSON: Grazzi.

L-Onor.

DAVID THAKE: Sur President, xtaqt nitlob lill-Ministru jiċċara punt waqt li jkun qed jagħmel l-intervent tiegħu.

Ministru, nixtieq nifhem x'wassal lill-Gvern biex, fi kliem dak li għadu kemm qal is-Sur Saliba, jagħti direzzjoni biex jiżdied dan il-use għal żona residenzjali.

IĊ-CHAIRPERSON: Il-Ministru.

AARON FARRUGIA: Sur President, se nkun koinċiż kemm nista' biex inkun nista' nisma' ukoll x'għandhom x'jgħidu l-kollegi Membri Parlamentari l-oħra.

Irrid qabel cejn nirringrazzja lis-Sur Pisani u lis-Sur Callus tal-kummenti tagħhom – jien nafhom personalment u naf il-ħsieb wara l-kummenti tagħhom – kif ukoll lis-Sur Naudi u lill-uffiċjali tal-PA.

Ħalli issa ngħaddi biex niċċara xi punti.

L-ewwel nett, issemma ħafna l-kunċett ta' kumpens lill-Gvern – u allura lill-pubbliku għax fl-aħħar mill-aħħar il-Gvern huwa l-pubbliku – għax ingħatat l-art eċċ. Jien naħseb li dik hija issue li tmur lil hinn minn dan il-Kumitat.

Jiġifieri filwaqt li naqbel li wieħed għandu jħares lejn x'kumpens ħa l-Gvern għal dik l-art, dan imur lil hinn mir-remit ta' dan il-Kumitat.

Nista' ngħid li kumpens kien hemm, imma jekk huwiex biżżejjed jew le naħseb li huwa argument li għandu jiġi kkunsidrat però f'fora differenti.

It-tieni argument huwa wieħed ambjentali.

Tajjeb ngħidu li din mhijiex art verġni, imma hija art li ilha tiġi wżata għal ħafna snin għal proġett turistiku, u se tibqa' tiġi wżata għal proġett turistiku with the same footprint and same height limitations.

Issa ngħaddi għall-kwestjoni tal-business plan fejn allura tidħol il-mistoqsija li għamel l-Onor.

Fl-2013, taħt amministrazzjoni differenti, kien hemm diġà permessi f'din l-area għal self-catering apartments.

Issa jekk wieħed jistaqsi lili ngħid li jien personalment nippreferi xi ħaġa aħjar minn self-catering apartments għax nemmen li dak is-sit huwa ideali għal turiżmu ta' kwalità u b'self-catering apartments ma naħsibx li kien se jkun hemm turiżmu ta' kwalità.

Allura kien għaqli li fi żmenijiet ta' diffikultajiet ekonomiċi l-Gvern ħares lejn mudelli anke lil hinn minn pajjiżna, f'pajjiżi avvanzati, fejn ikun fihom mix ta' turiżmu imma biex tilħaq ċerta kwalità ikun hemm il-bżonn tal-parti residenzjali.

Jien personalment illum komdu ħafna ngħid li tlaqna mill-kunċett ta' self-catering apartments, li għandna ħafna fil-pajjiż, u li bħala pajjiż ħerġin minn dik l-era, u għandna bżonn ħafna iktar turiżmu ta' kwalità, li Malta hija nieqsa minnu.

Jekk tistaqsuni jekk iniex kuntent bil-kwalità ta' turiżmu li għandna f'pajjiżna, ngħid li m'iniex, u tant hu hekk li l-Malta Hotels and Restaurants Association (MHRA) u ħafna entrapreneurs jisħqu fuq il-bżonn li ngħollu l-kwalità anke jekk tonqos il-kwantità.

Tajjeb ngħidu li dan huwa proġett – għax aħna wkoll Membri tal-Partit Laburista – li se joħloq ix-xogħol u l-ġid.

Bħala Gvern aħna għandna r-rwol li, anke fi żmenijiet ta' diffikultajiet, inkomplu noħolqu l-ġid u nkomplu noħolqu x-xogħol.

U dan huwa proġett li se jagħmel hekk għax se joħloq il-kunċett ta' turiżmu ta' kwalità, meta nafu li t-turiżmu huwa pilastru importanti għall-ekonomija Maltija.

Sur President, jien ma naċċettax l-akkuża – jekk saret għax jista' jkun li fhimt ħażin jien – ta' collusion bejn il-Gvern u s-settur tan-negozju.

Dan huwa proġett li jagħmel sens, se joħloq ix-xogħol, se joħloq il-ġid, u permezz tal-formula ta' business acumen li ntużat, illum, f'nofs pandemija, fejn pajjiżi oħra, inkluż Franza li hija pajjiż żviluppat u modern, jinsabu għarkuptejhom, Malta għandha l-inqas rata ta' qgħad fl-Unjoni Ewropea u għandna ekonomija b'saħħitha.

Li jkun hemm credit rating agencies li jagħtuna A+ huwa pożittiv ħafna.

Jiġifieri ejjew ma narmux, kif jgħidu, it-tarbija...

KEVIN CUTAJAR: Sur President, nixtieq noġġezzjona għal dak li qed jgħid il-Ministru.

Inti għandek kemm tajt direzzjoni biex ma jkunx hemm argumenti politiċi…

IĊ-CHAIRPERSON: Ippermettili ftit, jekk jogħġbok.

L-ewwel nett itlob permess qabel titkellem.

KEVIN CUTAJAR: Sur President, niskuża ruħi, imma nixtieq noġġezzjona.

IĊ-CHAIRPERSON: Bħal meta jien m'oġġezzjonajtx meta kien qed jitkellem ħaddieħor, m'iniex se noġġezzjona issa, għax nemmen fil-libertà tal-espressjoni.

Jien ħallejtu jgħid x'jaħseb hu u ħallejtu jirrispondi għad-domandi u l-kummenti li saru.

KEVIN CUTAJAR: Imma qed tmur kontra d-direzzjoni li tajt int stess!

IĊ-CHAIRPERSON: Jien żgur li ma jien se nħalli lil ħadd jaqbeż il-limit, imma rrid nagħti ċans lil kulħadd jesprimi l-opinjoni tiegħu.

Kompli Ministru.

AARON FARRUGIA: Sur President, jien nikkonkludi hawnhekk.

Il-punt tiegħi huwa wieħed.

Ejjew nikkritikaw is-sistemi, eċċ., però jekk qed taħsel tarbija u l-ilma tħammeġ, ma tarmix l-ilma bit-tarbija b'kollox, imma tarmi l-ilma maħmuġ u żżomm it-tarbija.

Naħseb ikun tajjeb li l-mudell ekonomiku li l-pajjiż kellu nkomplu nibnu fuqu.

Iva, għandna nħarsu lejn il-kumpens li l-Gvern ingħata, għandna nħarsu li nissalvagwardaw l-ambjent, imma huwa wkoll id-dmir tagħna li nkomplu naraw li jkollna turiżmu ta' kwalità, u li noħolqu x-xogħol, il-ġid u l-kummerċ f'pajjiżna.

Nirringrazzjak.

IĊ-CHAIRPERSON: Grazzi.

Nistieden issa lill-Membri sabiex jagħmlu l-interventi tagħhom.

L-Onor.

DAVID THAKE: Grazzi, Sur President.

Meta nisma' l-Ministru jitkellem l-ewwel ħaġa li tiġini f'moħħi hu l-argument li dejjem jagħmel, u ċioé li l-kruha li naraw madwarna ma jista' jagħmel xejn dwarha għax hu qed jimxi fuq pjanijiet li saru qabel ma sar Ministru hu.

Issa qiegħed jiġi quddiem dan il-Kumitat u jipproponi li l-istess pjanijiet lokali, li qed jgħid li jorbtulu jdejh...

IĊ-CHAIRPERSON: Ippermettili ftit, Onor. Thake.

DAVID THAKE: Jiġifieri se twaqqafni milli nkompli nitkellem, Sur President?

IĊ-CHAIRPERSON: Le, m'iniex se nwaqqfek, imma rrid ngħidlek li għalkemm il-Ministru qiegħed hawnhekk għax ikun mistieden jattendi, nista' ma nagħtihx id-dritt jirrispondi u ma jagħmilx interventi u nista' nagħtih id-dritt biex jagħmel l-interventi, imma d-demokrazija titlob li wieħed jingħata ċans jispjega.

KEVIN CUTAJAR: Agħmel diskors politiku!

IĊ-CHAIRPERSON: Le, ħallejtu jirrispondi dwar x'jaħseb hu bħalma ħallejt lil ħaddieħor.

Jien se nagħtikom ċans tagħmlu l-interventi tagħkom imma nitlob li dawn isiru b'mod tekniku.

KEVIN CUTAJAR: Imma minn kulħadd.

IĊ-CHAIRPERSON: M'għedtlekx li m'intix se tagħmel intervent, imma qed nispjega kif għandu jsir.

DAVID THAKE: Sur President, se nerġa' nibda għax nixtieq li l-argument nagħmlu sħiħ.

Ministru, inti kemm-il darba tagħmel l-argument li fl-uglification ta' pajjiżna you are powerless għax marbut li ssegwi pjanijiet li saru qablek u ma tistax tbiddilhom, u aħna qegħdin hawnhekk biex litteralment il-Gvern imexxi billi jagħti direzzjoni lill-PA sabiex tbiddel pjanijiet ħalli nżidu l-uglification ta' pajjiżna.

It-tieni punt li xtaqt nagħmel huwa li nfakkar lill-Ministru li jien tlabtu jagħtini indikazzjoni ta' x'wassal biex il-Gvern talab lill-PA ibiddlu l-iscope of use, però ma ħadtx risposta.

Il-Gvern, bħalma qal korrettement is-Sur Callus, qiegħed hawnhekk jirrappreżenta lill-poplu mhux lin-negozjant.

Huwa n-negozjant li jagħmel it-talbiet u l-Gvern jara dak li hu fl-interess tal-poplu.

Allura jiena ppretendejt li nisma' mill-punto di vista tal-poplu ta' x'wassal biex il-Gvern jagħmel din it-talba.

Ministru, jekk fhimtek sew, inti qed tagħmel l-argument li biex ikun hemm prodott turistiku ta' kwalità trid bilfors tagħti l-faċilità lill-operatur turistiku li jibni u jbigħ 25 residenza lussuża.

U allura l-ewwel domanda li rrid nagħmel hi jekk meta ħarġet din is-sejħa snin ilu l-operatur għamilx il-kalkoli tiegħu sewwa.

It-tieni domanda li rrid nagħmel hija din: Jekk se jinbidlu l-goalposts, għalfejn il-Gvern mhux qed jikkunsidra li jara hekk hemmx xi ħaddieħor li forsi kapaċi jopera taħt dawk il-kundizzjonijiet jekk l-operatur mhuwiex komdu jopera bil-kundizzjonijiet li aċċetta snin ilu?

Ħalli imbagħad jekk ma jsibx jerġa' jiġi u jgħid li r-realtà ta' pajjiżna hija tali li ħadd mhu kapaċi jiżviluppa dik iż-żona turistika mingħajr ma nagħtuh dan ir-rigal ta' 25 residenza biex ikun jista' ibigħ, imbagħad wieħed ikun jista' jieħu deċiżjoni.

Ministru, dan li qegħdin nassistu għalih huwa eżattament il-proċess li wassal lil pajjiżna biex għandna din l-istess problema ta' bini u ta' kruha kull fejn tħares.

X'se jżomm lin-nies li jiġu warajna – għax aħna kollha li qegħdin bilqiegħda hawnhekk, inkluż inti Ministru allavolja għad għandek 40 sena, eventwalment nispiċċaw barra minn hawn – milli jgħidu "la fl-2020 ta' qabilna taw dan il-permess, billi ngħaqqdu l-Manikata ma' Golden Bay mhu se jiġri xejn"?.

U nibqgħu nagħtu l-permessi wieħed wara l-ieħor u nżidu u nbiddlu l-pjani; illum inbiddlu l-pjan, ħames snin oħra nerġgħu nibdluh u nibqgħu sejrin hekk.

Nikkonkludi billi ngħid li nħoss li l-kundizzjonijiet tal-kuntratt kif inħarġu m'għandhomx jinbidlu u l-local plan m'għandux jinbidel u jitgħawweġ biex nakkomodaw sitwazzjonijiet ta' operatur, hu min hu l-operatur; assolutament m'għandi xejn kontra l-operatur li qed nitkellmu dwaru llum.

Aħna għandna d-dmir li dak li hu ta' pajjiżna ngħożżuh u nużawh bl-aħjar mod possibbli.

Jiena m'iniex konvint li pajjiżna – allura qed nirriferi għall-amministrazzjoni ta' pajjiżna – għamel dak kollu li hemm bżonn biex wasal għall-punt tal-lum.

Kieku dan li qed jiġi propost illum wasalna għalih għax ma kienx hemm alternattiva oħra, kieku forsi d-diskors kien ikun differenti, però m'iniex konvint li ġara hekk.

Grazzi, Sur President.

IĊ-CHAIRPERSON: Grazzi.

L-Onor.

JEAN CLAUDE MICALLEF: Grazzi, Sur President, u nirringrazzja lil kull min qiegħed preżenti għal din il-laqgħa.

Minkejja li għandna perspettivi differenti, l-imħabba tagħna lejn l-ambjent u l-ħsieb li kull wieħed minna jemmen li nistgħu nagħmlu l-affarijiet aħjar minn dawk li kienu, jgħaqqduna flimkien.

Jien m'iniex se nkompli fuq l-argumenti li wieħed ipinġi lin-negozjant daqslikieku huwa għadu tal-poplu, jew inkella li dak li sar taħt amministrazzjonijiet Nazzjonalisti huwa kollu ħażin u dak li qed isir taħtna llum il-ġurnata huwa kollu tajjeb.

Preżenti magħna għandna t-tekniċi, ir-rappreżentant min-naħa tal-operatur, rappreżentanti ta' għaqdiet non governattivi, li jagħmlu xogħol imprezzabbli u jżommu ċ-checks and balances lil kull min ikun fil-gvern, li kollha, flimkien ma' dan il-Kumitat, nagħtu s-suġġerimenti tagħna għal kwalunkwe policy, imma mbagħad sta għall-Gvern, li jkun qed jagħti d-direzzjoni politika, sabiex jiddeċiedi.

Jista' ikun li l-Ministru jagħżel li ma jiddeċidix, però jien l-ewwel wieħed neħodha kontra bla qies jekk il-Ministru ma jkollux l-abbiltà li jerfa' r-responsabilità u jagħti direzzjoni lil dan il-pajjiż, anke fejn jidħol l-ambjent.

Ċertament nemmen li hemm il-ħtieġa li nbiddlu ċerti direzzjonijiet li kellna f'pajjiżna, u allura nilqa' wkoll l-osservazzjoni li saret mill-Perit Scalpello li għandu jkun hemm reviżjoni għall-pjan, anke għax il-ħteġijiet jinbidlu.

Hawn min jgħidlek li l-valur ma jinbidel qatt, però aħna nafu li l-valur jinbidel ukoll.

Il-valur li konna nagħtu żmien ilu lill-ambjent żgur li mhuwiex tal-istess kalibru li qegħdin nagħtuh illum.

Jekk inħarsu lejn l-element turistiku u naraw il-valur li konna nagħtu, pereżempju, lis-self catering apartments u l-intenzjoni ta' kif inġibu t-turisti, insibu li… Żgur li, meta qegħdin nitkellmu fuq turiżmu ta' kwalità, ma nistgħux nibqgħu bil-kwalità ta' policies li kellna għax b'hekk inkunu qegħdin inpoġġu fi żvnataġġ lil kullmin irid imur lejn luxury tourism.

Jien ċert li kulħadd hawnhekk jaf bl-imbuttatura tiegħi biex f'pajjiżna jkollna designated areas għal camping sites biex ma jibqgħux bil-mentalità li wieħed jarma tinda jew jaqbad u jiddeċċiedi joħloq car park fejn imur bil-caravan jew camper van tiegħu, imma li jkun hemm post maħdum b'mod li jkollok bħal marina fuq l-art, b'rispett assolut lejn il-landscaping tal-post u l-abitat naturali.

Għaldaqstant jien ilqajt b'sodisfazzjon dan ir-revised local plan, u l-ewwel ħaġa li għamilt kienet li rajt jekk l-abitat naturali huwiex se jkun rispettat b'dak li qed jiġi propost.

Jien ninkwieta meta nisma' kummenti bħal li l-Gvern se jbiddel il-kundizzjonijiet tal-kuntratt, għax skont l-informazzjoni li għandi jien, il-kuntratt assolutament mhux se jinbidel.

Li se jkun hemm huwa użu aħjar taż-żona in kwestjoni.

Naturalment il-kelma "aħjar" hija suġġettiva għax se jkun hemm min jgħidlek li għalik huwa aħjar hekk, imma għal ħaddieħor mhuwiex.

U huwa proprju fuq dak il-kejl li jien nixtieq li dan il-Kumitat jiffoka aktar; li jkollna żona li hija sostenibbli kemm mill-aspett ekonomiku kif ukoll minn dak ambjentali.

Huwa inutli li nitkellmu fuq żona turistika mbagħad nagħmlu ħniżrija miż-żona.

Għalija, li jkollok post li kważi kważi huwa dilapidat u nsejħulu verġni – li żgur li mhuwiex – huwa sfreġju, mhux biss ambjentali imma anke mil-lat ekonomiku.

Qegħdin nitkellmu fuq art tagħna lkoll – biex nuża l-frażi li uża r-rappreżentant tal-Moviment Graffiti u li rrid ngħid li naqbel assolutament ma' dak li qal – li ħaddieħor qed jara kif jagħmel użu minnha, u mhux b'mod gratis, u li minn din l-art irridu nattiraw aktar nies lejn pajjiżna u rridu nagħmlu l-aqwa użu minnha biex trendi, mhux biss għall-but, imma anke għall-ambjent.

U allura l-kriterji tal-policies għandhom ikollhom dawk il-prinċipji.

Jien nixtieq li ma tiġix ripetuta l-istorja li ġrat f'Manoel Island, fiż-Żonqor, fil-Kottonera u f'White Rocks, u għalhekk jenħtieġ direzzjoni ċara mill-Gvern – f'dan ir-rigward anke mill-Ministru Aaron Farrugia li ma tantx jiddejjaq jieħu deċiżjonijiet, ibsien kemm huma ibsien – u nħares 'il quddiem biex nara li l-poplu li aħna nirrappreżentaw ikun qed jingħata xi ħaġa aqwa milli kellna, u meta ngħid "aqwa" ma jfissirx li ma nagħmlu xejn bl-art imma li naraw kif nutilizzawha bl-aħjar mod possibbli.

IĊ-CHAIRPERSON: Nirringrazzjak.

L-Onor.

KEVIN CUTAJAR: Sur President, min-naħa tiegħi għandi żewġ mistoqsijiet, waħda għall-Ministru u l-oħra għall-Perit Scalpello.

Ministru, fl-introduzzjoni tiegħek deherli li għedt – u kkoreġini jekk fhimtek ħażin – li l-kuntratt, jew il-konċessjoni, tal-2009 kienet tikkontempla użu lil hemm mit-turiżmu.

Fhimtek tajjeb?

KEVIN CUTAJAR: Dak ifisser użu residenzjali, jew innovitajiet li qegħdin jiġu ppreżentati llum fil-brief?

Nixtieq li l-Ministru jurina fejn fil-kuntratt tal-2009 kien qed jiġi kkontemplat użu lil hemm mill-element turisitku.

Issa ngħaddi għad-domanda li għandi lill-Perit Scalpello.

Perit, inti għedt – jekk ma fhimtekx tajjeb ikkoreġini – li fil-brief tal-2008 kien diġà kkontemplat l-użu residenzjali.

Xtaqtlek tispjegali minn fejn joħroġ dan, u jekk hu hekk xtaqtek tgħidli x'kien l-iskop li llum niġu hawn biex indaħħlu l-element residenzjali fil-brief tal-2020.

IĊ-CHAIRPERSON: Grazzi.

Nitlob lill-Ministru sabiex, jekk jixtieq, jagħmel intervent għax, nerġa' ngħid, f'dan il-Kumitat il-Ministru jkun mistieden, mhuwiex Membru tiegħu.

Jien naf li se jirrispondi, però qed ngħid dan biex l-affarijiet ikunu ċari u biex inkunu qed nimxu mar-regolamenti.

ANTON REFALO (Ministru għall-Biedja, is-Sajd u d-Drittijiet tal-Annimali): Sur President, xtaqt nistaqsi lill-uffiċjali tal-PA jekk f'dan il-proġett hijiex se tintmiss art agrikola.

IĊ-CHAIRPERSON: Nistieden issa lill-Ministru sabiex jagħmel intervent qasir, imbagħad wara t-tekniċi jirrispondu għall-parti teknika tad-domandi.

AARON FARRUGIA: Sur President, se nirrispondi b'mod konċiż ħafna l-mistoqsijiet li għamluli l-Onor.

Le, il-kuntratt mhux se jinbidel, li se jinbidel huwa l-użu abbażi tal-kuntratt.

Dak iż-żmien il-kuntratt kien jistipula…

KEVIN CUTAJAR: Tista' taqrah, jekk jogħġbok?

AARON FARRUGIA: M'għandix hawnhekk.

KEVIN CUTAJAR: Imma hemm bżonn li taqrah għax jien qrajtu kollu l-kuntratt u…

AARON FARRUGIA: Għadhom kif għaddewli kopja tiegħu u se naqra artiklu 21 li jgħid hekk:

Dak hu l-artiklu li jagħti lok li wieħed ibiddel l-iskop tal-proġett.

DAVID THAKE: Ministru, ippermettili nagħmillek domanda.

Inkun qed ngħid sewwa jekk ngħid li meta l-Gvern jagħmel kuntratt fejn jgħid li huwa ppreparat li lill-operatur ibiddillu l-kundizzjonijiet, jagħżel li jagħmel hekk meta jkun jaqbel lill-Gvern?

Ħalli nieħdu każ estrem.

Pereżempju, il-Gvern ta konċessjoni ta' post, imma f'daqqa waħda jkollu bżonn jagħmel runway hemmhekk, jew il-bżonnijiet nazzjonali nbidlu u jkollu bżonn jagħmel power station.

Jiġifieri l-Gvern mhux ibiddel il-kundizzjonijiet biex jaġevola lill-operatur imma biex jaġevola lill-poplu għax hu lill-poplu qed jirreppreżenta.

IĊ-CHAIRPERSON: Il-Ministru.

AARON FARRUGIA: Il-kuntratt jispeċifika b'mod ċar – u diġà qrajt x'jgħid – li wieħed kellu aċċess li jitlob li jinbidel totalment l-iskop tal-proġett.

Jiġifieri l-iżviluppatur jista' jitlob li jinħall totalment mill-iskop turistiku u seta' jiġi jgħidilna li hemmhekk se jagħmlu kollu residenzjali.

Din seta' jagħmilha għax fl-2009 ngħata l-opportunità li jagħmel dan.

Xogħolna hu li naġevolaw l-ekonomija Maltija, naġevolaw lit-turizmu ta' kwalità, u naġevolaw aktar xogħol fil-pajjiż, u mhux lill-iżviluppatur.

Nafu wkoll li l-operatur, maż-żmenijiet biddel il-proposta tiegħu, u aħna nifhmu dan għax iż-żmenijiet jinbidlu u d-demand and supply tourism jinbidel wkoll.

Nerġa' nfakkar li fl-2009 ddaħħal artiklu fil-kuntratt li tgħid li wieħed seta' jinħall mit-turiżmu u jmur għal xi ħaġa…

KEVIN CUTAJAR: Liema artiklu Ministru?

AARON FARRUGIA: Artiklu 21 li għadni kemm qrajt.

IĊ-CHAIRPERSON: Onor. Cutajar, qabel tintervjeni itlob il-permess għax l-affarijiet mhux hekk isiru, u anke għax dak li tkun qed tgħid ikun irid jiġi rrekordjat.

Jekk titlob il-permess jien m'iniex se nirrifjuta li nagħtihulek.

KEVIN CUTAJAR: Sur President, jien qed nitlob li l-Ministru jissustanzja dak li qed jgħid.

IĊ-CHAIRPERSON: Nerġa' ngħidlek li dan mhuwiex tribunal, imma jien xorta nagħti ċans lil dak li jkun sabiex jagħti spjegazzjoni.

Però m'iniex se nippermetti aktar mistoqsijiet u risposti; se nagħtikom ċans sabiex tagħmlu l-aħħar intervent u nieqfu hemm.

DAVID THAKE: Ministru, għall-korrettezza, l-artiklu li qed tiċċita inti jgħid hekk:

Jiġifieri huwa ċar li mhux l-operatur għandu d-dritt li jbiddel, imma hija d-deċiżjoni tal-Gvern.

AARON FARRUGIA: Iva, naqblu mija fil-mija.

IĊ-CHAIRPERSON: Onor. Cutajar, trid tagħmel xi intervent?

KEVIN CUTAJAR: Kif jispiċċa jirrispondi l-Ministru nixtieq nagħmillu domanda supplimentari li torbot fuq ir-risposta li se jagħtini.

IĊ-CHAIRPERSON: Hawnhekk m'aħniex qegħdin tribunal fejn wieħed jistaqsi u l-ieħor jirrispondi.

Onor. Cutajar, agħmel l-aħħar intervent tiegħek imbagħad il-Ministru jagħti l-feedback tiegħu, u togħġbok jew ma togħġbokx, dik tkun ir-risposta, imbagħad naslu għall-konklużjoni fl-aħħar.

M'iniex se nibqa' nħalli aktar interruzzjonijiet.

Agħmel l-aħħar intervent tiegħek u nieqfu hemm.

KEVIN CUTAJAR: Ma nistax għax irrid nisma' r-risposta tiegħu l-ewwel!

IĊ-CHAIRPERSON: Le, bir-rispett kollu lejk, hawnhekk mhux qegħdin biex wieħed jagħmel il-mistoqsijiet u l-ieħor jirrispondi.

Dan huwa kumitat tekniku.

Tajtkom ċans u nibqa' nagħtikom ċans, imma issa se nesiġi li tagħmel l-aħħar intervent, jispjega l-Ministru, u hi x'inhi r-risposta nieqfu hemm.

KEVIN CUTAJAR: Sur President, żomm il-kalma, jekk jogħġbok.

Allavoja l-Ministru ma spiċċax jagħti r-risposta tiegħu, jien xorta se nagħmel il-mistoqsija tiegħi kif tajtni direzzjoni inti.

Infakkar lill-Ministru li artiklu 19 ta' dak il-kuntratt jgħid li l-art hija għall-użu esklussiv turistiku.

Allura kif issa jiġi l-Ministru hawnhekk u jgħidlna li mhux se jkun hemm bżonn ta' tibdil fil-kuntratt?

IĊ-CHAIRPERSON: Grazzi.

AARON FARRUGIA: Sur President, ħa nkun telegrafiku apposta biex ma noqgħodx nirrepeti l-affarijiet.

Il-kuntratt tal-2009 kien jagħti l-lok għall-bidla fl-użu, u l-Gvern illum ħass li biex ikollna turiżmu ta' kwalità hemm bżonn ikun hemm bidla minuri fl-użu, però bil-maġġoranza tal-proġett jibqa' wieħed turistiku u l-minoranza tal-proġett residenzjali.

Tajjeb ngħidu, anke għal skop ta' ambjent, li l-footprint se tibqa' kif inhi, il-height limitations se jibqgħu kif inhuma, u allura l-proġett se jagħtina turiżmu ta' kwalità mingħajr ma nieħdu art verġni.

IĊ-CHAIRPERSON: Grazzi.

Nitlob issa lill-uffiċjali tal-PA sabiex jagħtu r-risposti għad-domandi li saru min-naħa teknika.

IL-PERIT JOSEPH SCALPELLO: Il-pjan lokali tal-2006 u d-development brief tal-2008 ma jippermettux residential use u, fil-fatt, għalhekk qed issir il-bidla, biex permanent residential use jkun an acceptable use.

Dwar l-art agrikola, nista' nqabbel dawn iż-żewġ pjanti li qegħdin taraw, jiġifieri l-policy map tal-2008, li ma kienet teffettwa l-ebda art agrikola, u l-masterplan li ġie approvat fi Frar tal-2013 li wkoll baqa' within the boundary of the committed land, jiġifieri mhux se tiġi mittiefsa art agrikola.

IĊ-CHAIRPERSON: Nirringrazzjakom.

Niġu issa għall-konklużjoni ta' dan il-pjan.

Jekk hemm xi rimarki li tridu tagħmlu, tistgħu tagħmluhom issa.

IĊ-CHAIRPERSON: Mhux mistoqsijiet, imma rimarki.

KEVIN CUTAJAR: Agħtini ftit ċans, Sur President, għadni lanqas ftaħt ħalqi u lanqas taf x'se ngħid!

IĊ-CHAIRPERSON: Dażgur għax irrid nagħtik il-permess jien biex tiftaħ ħalqek.

KEVIN CUTAJAR: Għandi permess nitkellem, Sur President?

IĊ-CHAIRPERSON: Jien lil kulħadd nagħti permess.

KEVIN CUTAJAR: Sur President, inti staqsejtna jekk għandniex rimarki!

IĊ-CHAIRPERSON: Imma rimarki mhux mistoqsijiet.

KEVIN CUTAJAR: Jien mhux mistoqsija se nagħmel.

IĊ-CHAIRPERSON: Nerġa' nitlob għar-rimarki, jekk hemm, qabel niġu għall-vot.

KEVIN CUTAJAR: Nista' nitkellem, Sur President?

IĊ-CHAIRPERSON: Iva.

KEVIN CUTAJAR: Kulma se nitlob hija sospensjoni qasira sakemm jien u l-Onor.

Thake noħorġu barra niddiskutu l-pożizzjoni tagħna u nidħlu lura nivvutaw.

IĊ-CHAIRPERSON: Kollox sew, il-laqgħa hija sospiża għal ftit minuti.

Fil-5:54 p.m. il-laqgħa ġiet sospiża u rriżumiet erba' minuti wara.

IĊ-CHAIRPERSON: Il-Kumitat jista' jirriżumi, u se nistaqsi jekk hawnx xi rimarki qabel niġi biex inpoġġi l-mistoqsija fuq il-pjan.

L-Onor.

DAVID THAKE: Sur President, xtaqt li r-rimarki li se nagħmel jiġu jkunu minuted, jekk jogħġbok.

Nibda biex ngħid li l-Partit Nazzjonalista u l-Oppożizzjoni għandha simpatija kbira lejn l-operaturi turistiċi kollha, u partikolarment lejn Corinthia Group, u nirrikonoxxu…

Skont l-iStanding Orders, tista' biss tikkjarifika u tgħid xi trid tibdel mill-policy, mill-bqija rimarki politiċi mhumiex permessi.

DAVID THAKE: Jien m'iniex qed nitkellem b'mod politiku, imma qiegħed nispjega għalfejn għandna l-pożizzjoni…

IĊ-CHAIRPERSON: Hawnhekk mhawnx Partit Nazzjonalista jew Partit Laburista, imma Gvern u Oppożizzjoni.

Jiġifieri jien ma nistax naċċetta kummenti bħal dawn.

DAVID THAKE: Sur President, forsi inti ma kont qiegħed tisma', imma m'iniex l-ewwel wieħed li semmejt il-partit.

IĊ-CHAIRPERSON: Iva, smajt u ħallejtkom titkellmu, imma issa meta se ngħaddu għall-kummenti dwar il-vot, le.

DAVID THAKE: Sur President, kumbinazzjoni, l-oġġezzjonijiet tiegħek huma kollha dwar kummenti li jsiru minn din in-naħa tal-mejda!

(Interruzzjonijiet)

IĊ-CHAIRPERSON: Le, jien ħallejt lill-Ministru…

JEAN CLAUDE MICALLEF: Jien xtaqt nagħmel mistoqsija.

IĊ-CHAIRPERSON: Le, ħu paċenzja, ma tistax.

DAVID THAKE: Jien nixtieq nagħmel xi rimarki.

Diġà aħna qegħdin fil-minoranza…

IĊ-CHAIRPERSON: Agħmel ir-rimarki, imma sib mod ieħor kif tgħidhom biex inkun nista' naċċettahom, aktar u aktar li dawn se jitniżżlu fil-Minuti u se jkunu uffiċjali.

DAVID THAKE: Sur President, din in-naħa tal-mejda għandha simpatija kbira lejn l-operaturi kollha turistiċi f'pajjiżna.

Quddiemna għandna kumpanija Maltija li tat kontribut kbir lejn l-ekonomija ta' pajjiża u lejn il-prodott turistiku ta' pajjiżna, u dan irrid nirrikonoxxih, però jenħtieġ li f'pajjiżna nieqfu nabbużaw min-natura tagħna.

Pajjiżna jenħtieġ li ma jkomplix bil-politika li nbidlu u mmexxu l-goalposts, u allura din in-naħa tal-mejda ma taqbilx li jinbidlu l-kundizzjonijiet li bihom l-operatur kien ingħata dak il-kuntratt.

IĊ-CHAIRPERSON: Nirringrazzjak.

Se npoġġi issa l-mistoqsija.

Il-mistoqsija hi l-approvazzjoni tal-Partial Review of the 2006 North West Local Plan Policy NWGT1 u d-December 2008 Ħal Ferħ Development Brief.

Il-Pjan u d-Development Brief ġew approvati.

IĊ-CHAIRPERSON: Nirringrazzjakom u naġġorna l-Kumitat għal data u b'aġenda li jiġu mħabbra aktar tard.

Fis-6:03 p.m. il-Kumitat aġġorna.

Proceedings, agenda, minutes and transcripts of the parliamentary committees dev


KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU 26

It-Tnejn, 30 ta' Novembru 2020.

l-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Parlament, il-Belt Valletta, fil-4:44 p.m.

L-Onor.

Joe Mizzi, Chairman tal-Kumitat, ippreseda.

PREŻENTI

L-Onor.

Anton Refalo (Ministru għall-Biedja, is-Sajd u d-Drittijiet tal-Annimali); u l-Onor.

Kien hemm preżenti wkoll, u ħa sehem fid-diskussjoni, l-Onor.

Aaron Farrugia (Ministru għall-Ambjent, it-Tibdil fil-Klima u l-Ippjanar).

L-Iskrivana tal-Kumitat qalet it-talba.

Il-Minuti tal-Laqgħa Nru 25, li saret fis-7 t'Ottubru 2020, ġew konfermati.

86) U D-DECEMBER 2008 ĦAL FERĦ DEVELOPMENT BRIEF (Dok.

Fil-bidu tal-laqgħa saret introduzzjoni mill-Ministru għall-Ambjent, it-Tibdil fil-Klima u l-Ippjanar, l-Onor.

Aaron Farrugia, dwar il-partial local plan review u d-development brief.

Wara, il-Perit Joseph Scalpello, uffiċjal fl-Awtorità tal-Ippjanar, ta preżentazzjoni dwar l-istess dokumenti (Dok.

Ħadu sehem fid-diskussjoni s-Sur David Pisani mill-għaqda Żminijietna, is-Sur Andrè Callus mill-għaqda Graffiti, u s-Sur Simon Naudi, Kap Eżekuttiv ta' Corinthia Group.

Fil-5:54 p.m. fuq talba tal-Onor.

Kevin Cutajar, iċ-Chairman issospenda l-Kumitat sabiex il-Membri tal-Oppożizzjoni jkunu jistgħu jikkonsultaw bejniethom dwar il-pożizzjoni tagħhom rigward il-partial review u d-development brief.

Meta l-Kumitat irriżuma fis-6:00 p.m., l-Onor.

David Thake talab li jiġi nnutat li għalkemm l-Oppożizzjoni għandha simpatija kbira lejn l-operaturi kollha turistiċi f'pajjiżna u tirrikonoxxi li Corinthia Group taw kontribut kbir lejn l-ekonomija u l-prodott turistiku ta' pajjiżna, kien jenħtieġ li pajjiżna ma jkomplix bil-politika li jinbidlu l-goal posts, u allura ma kenitx qed taqbel li jinbidlu l-kundizzjonijiet li bihom l-operatur kien ingħata dak il-kuntratt oriġinarjament.

Id-diskussjoni dwar dawn iż-żewġ dokumenti, f'dan l-istadju, intemmet u meta ċ-Chairman poġġa d-dokumenti, kif imressqa quddiem il-Kumitat, għall-vot, dawn għaddew, imma mhux b'mod unanimu.

Fis-6:03 p.m. iċ-Chairman aġġorna l-Kumitat għal data u b'aġenda li kellhom jiġu kkomunikati aktar 'il quddiem.

SKRIVANA TAL-KUMITAT

CHAIRMAN TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI GĦALL-KONSIDERAZZJONI TA' ABBOZZI TA' LIĠI AĠĠUNT

AVVIŻ LILL-

Onor. Byron Camilleri, Ministru għall-Intern, is-Sigurtà Nazzjonali u l-Infurzar tal-Liġi

Onor. Alex Muscat, Segretarju Parlamentari għaċ-Ċittadinanza u l-Komunitajiet

Onor. Joe Mizzi MP

Laqgħa Nru 33

It-Tlieta, 1 ta' Diċembru 2020, fit-3.30 p.m.

L-Onor.

Anthony Agius Decelis, President tal-Kumitat għall-Konsiderazzjoni ta' Abbozzi ta' Liġi Aġġunt, javża li l-Kumitat se jiltaqa' nhar it-Tlieta, 1 ta' Diċembru 2020, fit-3.30 p.m. fil-Kamra tal-Kumitati fil-Parlament b'din l-aġenda:-

Konferma tal-Minuti.

Abbozz Nru 174 – Abbozz ta' Liġi tal-2020 li jemenda l-Att dwar il-Kummissarji għall-Ġustizzja – Ministru għall-Intern, is-Sigurtà Nazzjonali u l-Infurzar tal-Liġi.

27 ta' Novembru 2020 SKRIVAN TAL-KAMRA

Proceedings, agenda, minutes and transcripts of the parliamentary committees kuna


KUMITAT PERMANENTI GĦALL-KONSIDERAZZJONI

TA' ABBOZZI TA' LIĠI AĠĠUNT

(Rapport Uffiċjali u Rivedut)

Laqgħa Nru 33

It-Tlieta, 1 ta' Diċembru, 2020

Stampat fl-Uffiċċju tal-Iskrivan

Prezz €2.50

TA' ABBOZZI TA' LIĠI AĠĠUNT

Laqgħa Nru 33

It-Tlieta, 1 ta' Diċembru, 2020

Il-Kumitat iltaqa' fil-Parlament, il-Belt Valletta, fit-3:30 p.m.

Il-Minuti tal-Laqgħa Nru 32 li saret fit-18 ta' Novembru, 2020 ġew ikkonfermati.

ABBOZZ TA' LIĠI LI JEMENDA L-ATT DWAR IL-KUMMISSARJI GĦALL-ĠUSTIZZJA

Skont riżoluzzjoni fis-Seduta Nru 403 tat-Tnejn, 23 ta' Novembru 2020, il-Kumitat iltaqa' biex jikkonsidra dan l-Abbozz ta' Liġi.

Klawsola 2 – Emenda tal-artikolu 14 tal-Att prinċipali.

BYRON CAMILLERI (Ministru għall-Intern, is-Sigurtà Nazzjonali u l-Infurzar tal-Liġi): Sur President, permezz ta' din il klawsola qegħdin nemendaw l-artikolu 14 tal-Att dwar il-Kummissarji għall-Ġustizzja, Kap. 291, sabiex jiżdied is-subartikolu ġdid li ġej:

"(2A) Minkejja d-dispożizzjonijiet tas-subartikolu (2), meta jkun ingħata jew ġie mwaħħal xi avviż kif provdut fis-subartikolu (2) u l-ewwel proviso tiegħu, tali avviż jista', minflok l-informazzjoni msemmija taħt is-subartikolu (2), ikun fih informazzjoni dwar kif wieħed jista' jaċċessa u jara dik l-informazzjoni permezz ta' mezzi elettroniċi u l-perjodu li fih wieħed jista' hekk jaċċessa u jara tali informazzjoni:

Iżda fejn wieħed ma jkunx jista' jaċċessa jew jara l-informazzjoni fil-perjodu indikat f'dak l-avviż, avviż li jkun fih l-informazzjoni msemmija taħt is-subartikolu (2) għandu jintbagħat bil-posta jew b'mezzi oħra kif provdut mil-liġi.".

IĊ-CHAIRPERSON: Grazzi.

(Onor. Membri: No) Il-mistoqsija hija klawsola 2.

Klawsola 2 għaddiet nem. con. u ġiet ordnata ssir parti mill-Abbozz ta' Liġi.

Klawsola 1 u t-Titolu għaddew nem. con. u ġew ordnati jsiru parti mill-Abbozz ta' Liġi.

IĊ-CHAIRPERSON: Il-Ministru Byron Camilleri.

BYRON CAMILLERI: Sur President, nipproponi li l-Kumitat jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

IĊ-CHAIRPERSON: Hawn qbil?

Fuq mozzjoni tal-Ministru għall-Intern, is-Sigurtà Nazzjonali u l-Infurzar tal-Liġi l-Kumitat qabel li jawtorizza lill-Iskrivan tal-Kamra biex jikkoreġi xi żbalji tal-ortografija, jagħmel ir-rinumerazzjoni meħtieġa u xi emendi żgħar li jista' jkun hemm bżonn.

Il-Kumitat qabel ukoll li l-President tal-Kumitat għandu jirrapporta lill-Kamra li l-Abbozz ta' Liġi msejjaħ "Att sabiex jemenda l-Att dwar il-Kummissarji għall-Ġustizzja, Kap. 291" għadda mill-Kumitat mingħajr emendi.

Fit-3.35 p.m. id-diskussjoni fi stadju ta' Kumitat ta' dan l-Abbozz ta' Liġi ġiet konkluża u l-Kumitat aġġorna.


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET TAL-FAMILJA

AVVIŻ

LAQGĦA NRU 18

L-Erbgħa, 2 ta' Diċembru, 2020 fl-4.30 p.m.

L-Onor.

Anthony Agius Decelis, President tal-Kumitat Permanenti dwar l-Affarijiet tal-Familja javża li l-Kumitat se jiltaqa' nhar l-Erbgħa, 2 ta' Diċembru, 2020 fl-4.30 p.m. fil-Kamra tal-Kumitati fil-Parlament b'din l-aġenda:

Konferma tal-Minuti;

Il-Familja Maltija u l-Milied bil-COVID-19; u

Affarijiet Oħra.

Proceedings, agenda, minutes and transcripts of the parliamentary committees fam